It-titjib soċjali tal-Pakkett dwar il-Mobbiltà I huwa sinifikanti, u għaldaqstant, nilqa' l-vot tal-Parlament. Il-Kummissjoni jiddispjaċiha li s-sett il-ġdid ta' regoli jinkludi elementi li possibbilment mhumiex konformi mal-ambizzjonijiet tal-Patt Ekoloġiku Ewropew u l-approvazzjoni tal-Kunsill Ewropew tal-objettiv li tinkiseb UE newtrali għall-klima sal-2050. Dawn huma r-ritorn obbligatorju tal-vettura lejn l-Istat Membru ta' stabbiliment kull tmien ġimgħat u r-restrizzjonijiet imposti fuq l-operazzjonijiet tat-trasport ikkombinat. Dawn il-miżuri ma kinux parti mill-proposti tal-Kummissjoni adottati fil-31 ta' Mejju 2017 u ma kinux is-suġġett ta' valutazzjoni tal-impatt. L-obbligu tar-ritorn tat-trakk jista' jwassal għal ineffiċjenzi fis-sistema tat-trasport u għal żieda ta' emissjonijiet, tniġġis u konġestjoni bla bżonn, filwaqt li r-restrizzjonijiet fuq it-trasport ikkombinat jistgħu jnaqqsu l-effikaċja tiegħu biex jappoġġa l-operazzjonijiet tat-trasport multimodali tal-merkanzija. Bħalissa qed nivvalutaw l-impatt mistenni ta' dawn iż-żewġ aspetti fuq il-klima, l-ambjent, u l-funzjonament tas-Suq Uniku, u qed niġbru l-informazzjoni kollha meħtieġa. Inħeġġeġ lis-settur tat-trasport bit-triq u lill-awtoritajiet nazzjonali biex jappoġġaw din il-ħidma billi jipprovdu data rilevanti għall-valutazzjoni. Ser ikollna l-konklużjonijiet tal-istudji lesti qabel tmiem din is-sena. Il-Kummissjoni, jekk ikun meħtieġ, se teżerċita d-dritt tagħha li tressaq proposta leġiżlattiva mmirata qabel ma jidħlu fis-seħħ iż-żewġ dispożizzjonijiet.